ઉનાળો મૂડમાં હોય ત્યારે મનુષ્યને મૂળ બનીને ધરતીમાં છૂપાઈ જવાનું મન થાય. એવામાં કોઈ હોલિવૂડિયા ફિલ્મનો હીરો અંગ્રેજીમાં કહેતો સાંભળીયે કે તું મારા જીવનમાં સમર બનીને આવી છું ત્યારે એ.સી. બરાબર કામ કરતું હોય તોય ક્ષણભર આપણુ મગજ દાઝી ગયું હોય એમ ચિડાઈ જાય. પશ્ચિમી ગોરા દેશોમાં ઉનાળો એટલે ઉત્સવ. ઉનાળાની એનર્જીથી લથપથ આઉટડોર એક્ટિવિટીમાં પસાર થયેલા દિવસના અંતે આવતી રાત્રી ત્યાં વિશેષ પ્રણયરમ્ય ગણાય છે. સમર એટલે કુદરતના રંગીન ઉજાસ વચ્ચે હૃદયની હૂંફની આપ-લે કરવાનો સમય. પ્રેમનાં ફળ ગ્રહણ કરવાની અવધિ. દુન્વયી બાબતોનો ભાર ઉતારી ફેંકીને સ્નેહના કાવ્યમય વિશ્વમાં વિહરવાની મોસમ. એ લોકો માટે પ્રકૃતિને ઓળખવી, માણવી કે ચાહવી એ પૂરા અર્થમાં ફક્ત સમરમાં શક્ય બનતું હોય છે. ફિક્શનમાં રિઆલિઝમના પ્રણેતા એવા અમેરિકન ઓથર હેન્રી જેમ્સ તો લખી ગયા છે કે સમર આફ્ટરનૂન- સમર આફ્ટરનૂન; આ બે શબ્દો મારા માટે અંગ્રેજી ભાષાના સૌથી સુંદર શબ્દો છે.